《消夏九咏选六 探春慢 其三 南轩茗话》
清代·袁绶

拨火留香，汲泉试茗，游兴新来都懒。暑簟频移，风帘尽卷，小雨乍过庭院。

向绿窗围坐，听笑语、盈盈不断。侯它蟹眼鸣时，定磁先选宫碗。

爱此香清色浅，早齿颊凉生，睡魔潜窜。写景分题，赋情联句，次第竞争奇艳。

吟罢推敲处，消不觉、花阴影转。红上罘罳，一痕斜照催晚。

作者简介：浙江钱塘人，字紫卿。袁枚孙女。幼读祖父诗，辄怡然意开。所为诗沉著痛快，无闺阁气。有《簪芸阁诗稿》。